**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ**

**ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ**

**5 ДУГААР САРЫН 25-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-2 |
| 2 | Хуралдааны дэлгэрэнгүй тэмдэглэл | 3-14 |
|  | **1.**“Түр хороо байгуулах тухай” Улсын Их Хурлын тогтоолын төсөл /хэлэлцэх эсэх/ | 3-14 |

***Монгол Улсын Их Хурлын 2021 оны хаврын ээлжит чуулганы***

***Төрийн байгуулалтын байнгын хорооны 5 дугаар сарын 25-ны***

***өдөр /Мягмар гараг/-ийн хуралдааны товч тэмдэглэл***

Төрийн байгуулалтын байнгын хорооны дарга Ж.Мөнхбат ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Улсын Их Хурлын дарга Г.Занданшатар, Төрийн байгуулалтын байнгын хорооны дарга Ж.Мөнхбат, Улсын Их Хурлын гишүүн Э.Бат-Амгалан, Ж.Сүхбаатар, М.Оюунчимэг нар “Их эзэн Чингис хаан” танхимаас, бусад гишүүд МyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд ирвэл зохих 19 гишүүнээс 11 гишүүн цахим хуралдааны программын ирцэд бүртгүүлж, 57.9 хувийн ирцтэйгээр хуралдаан 14 цаг 55 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: А.Адъяасүрэн, Ж.Батсуурь, Г.Ганболд, Х.Нямбаатар, У.Хүрэлсүх, Л.Энх-Амгалан.*

***Нэг.“Түр хороо байгуулах тухай” Улсын Их Хурлын тогтоолын төсөл*** */Улсын Их Хурлын гишүүн Э.Бат-Амгалан нарын 23 гишүүн 2021.05.21-ний өдөр өргөн мэдүүлсэн,* ***хэлэлцэх эсэх/***

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн газрын Зөвлөхүүдийн албаны зөвлөх Ц.Баянмөнх, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Төслийн үзэл баримтлалын талаар илтгэлийг Улсын Их Хурлын гишүүн Э.Бат-Амгалан танилцуулав.

Төслийн үзэл баримтлалын талаар Улсын Их Хурлын гишүүн Д.Тогтохсүрэн, Н.Энхболд нарын цахимаар тавьсан асуултад төсөл санаачлагч, Улсын Их Хурлын гишүүн Э.Бат-Амгалан, М.Оюунчимэг, Ж.Сүхбаатар нар хариулж, тайлбар хийв.

Улсын Их Хурлын гишүүн М.Оюунчимэг, Д.Тогтохсүрэн, Ж.Сүхбаатар, Ж.Мөнхбат нар үг хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

**Ж.Мөнхбат:** “Түр хороо байгуулах тухай” Улсын Их Хурлын тогтоолын төслийн үзэл баримтлалыг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 3

Бүгд: 13

76.9 хувийн саналаар дэмжигдлээ.

Улсын Их Хурлын гишүүн Ж.Сүхбаатар, Ц.Мөнх-Оргил нарын “дэмжсэн” санал техникийн саатлын улмаас эсрэг гарсан тул дэмжсэнээр тооцов.

Байнгын хорооноос гарах санал, дүгнэлтийг Улсын Их Хурлын гишүүн Ж.Сүхбаатар Улсын Их Хурлын чуулганы нэгдсэн хуралдаанд танилцуулахаар тогтов.

*Хуралдаан 43 минут үргэлжилж, 19 гишүүнээс 13 гишүүн хүрэлцэн ирж, 68.4 хувийн ирцтэйгээр 15 цаг 38 минутад өндөрлөв.*

**Тэмдэглэлтэй танилцсан:**

ТӨРИЙН БАЙГУУЛАЛТЫН БАЙНГЫН

ХОРООНЫ ДАРГА Ж.МӨНХБАТ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ ХӨТЛӨХ

АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ**

**ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ**

**5 ДУГААР САРЫН 25-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ж.Мөнхбат:** Төрийн байгуулалтын байнгын хорооны гишүүдийнхээ өдрийн амгаланг айлтгая. Танхимаар 4 гишүүн, цахимаар 6 гишүүн оролцож, ирц бүрдсэн учраас Төрийн байгуулалтын байнгын хорооны өнөөдрийн хуралдааныг эхлүүлж байна.

Байнгын хорооны хуралдаанаар хэлэлцэх асуудлыг танилцуулъя. Өнөөдөр Байнгын хорооны хуралдаанаар нэг асуудал хэлэлцэнэ.

“Түр хороо байгуулах тухай” Улсын Их Хурлын тогтоолын төслийг хэлэлцэнэ.

Өөр хэлэлцэх асуудлаар саналтай гишүүн байна уу? Алга байна. Хэлэлцэх асуудалдаа оръё.

**Нэг.“Түр хороо байгуулах тухай” Улсын Их Хурлын тогтоолын төслийг хэлэлцэх эсэх хэлэлцүүлгийг явуулъя.**

Монгол Улсын Их Хурлын тухай хуулийн 29.1-д Байнгын хорооны эрхлэх асуудлын хүрээний тодорхой чиглэлээр, эсхүл тодорхой асуудлыг судалж санал боловсруулах, дүнг нэгдсэн хуралдаанд танилцуулах үүрэг бүхий Түр хороог Улсын Их Хурлын тогтоолоор байгуулан ажиллуулж болно гэсэн ийм хуулийн зохицуулалттай.

Төсөл санаачлагчийн илтгэлийг Улсын Их Хурлын гишүүн Энхтайваны Бат-Амгалан танилцуулна.

**Э.Бат-Амгалан:** Байнгын хорооны дарга, эрхэм гишүүд ээ,

Нийслэл Улаанбаатар хотын хүн ам Монгол Улсын хүн амын 47.5 хувьд хүрсэн статистик үзүүлэлттэй байна. Монгол Улсад үйл ажиллагаа явуулж байгаа бүртгэлтэй аж ахуйн нэгжийн тоо 75.8 хувь, Улаанбаатар хотод байнга үйл ажиллагаа явуулж, дотоодын нийт бүтээгдэхүүний 64.7 орчим хувийг үйлдвэрлэж байна. Ийнхүү Улаанбаатар хот нь Монгол Улсын эдийн засагт үлэмж нөлөө бүхий хүн ам эдийн засаг бизнесийн цогцолбор төв болоод байна. Гэсэн хэдий ч хүн амын хэт төвлөрөлтэй холбоотойгоор сургууль, цэцэрлэг, эмнэлгийн хүрэлцээ хангалтгүй, авто замын ачаалал хэтэрсэн, өрх гэрийг цахилгаан дулааны тогтвортой эх үүсвэрээр хангах, гэр хорооллын дундах авто замын асуудлыг нэг мөр шийдвэрлэх, ногоон байгууламжийг нэмэгдүүлэх, агаар орчны бохирдлыг бууруулах зэрэг олон асуудал Улаанбаатар хотод тулгамдсаар байна.

Цаашид Улаанбаатар хотын хөгжлийн бодлогыг шинээр тодорхойлж эрүүл, аюулгүй амьдралын таатай орчин бүрдүүлсэн олон төв суурьшлын тогтолцоонд суурилсан олон улсад өрсөлдөх чадвартай, иргэд олон нийтийн оролцоонд тулгуурласан сайн засаглал бүхий аялал жуулчлалын томоохон төв болгон хөгжүүлэх асуудлыг Улсын Их Хурлын Байнгын хорооны түвшинд авч үзэх шаардлагатай байна. Иймд Монгол Улсын Их Хурлын тухай хуулийн 29 дүгээр зүйлийн 29.1 дэх хэсэгт “Байнгын хорооны эрхлэх асуудлын хүрээний тодорхой чиглэлээр Түр хороо байгуулан ажиллуулж болно.” гэж заасныг үндэслэн Улаанбаатар хотын хөгжлийн бодлого эрхэлсэн Түр хороо байгуулах талаар Улсын Их Хурлын тогтоолын төсөл боловсрууллаа.

Тус хороо нь Улаанбаатар хот байгуулалт, төлөвлөлт, байгаль орчин, экологийн аюулгүй байдал, замын хөдөлгөөний хэт түгжрэл, хүн амын эрүүл мэнд, нийгмийн халамж, үйлчилгээний салбар зэрэг эдийн засаг, нийгмийн бүх талын харилцааг бодлогын түвшинд цогцоор нь шийдвэрлэхэд дэмжлэг үзүүлж, холбогдох хууль тогтоомжийн уялдааг хангах, боловсронгуй болгох чиглэлээр Засгийн газар, Нийслэлийн удирдлагуудтай нягт хамтран ажиллах юм.

Байнгын хорооны дарга, эрхэм гишүүд ээ,

Энэхүү тогтоолын төслийг хэлэлцэн дэмжиж өгөхийг та бүхнээсээ хүсье. Баярлалаа.

**Ж.Мөнхбат:** Төсөл санаачлагчийн илтгэлийг танилцуулсан Бат-Амгалан гишүүнд баярлалаа.

Төсөл санаачлагчаас үзэл баримтлалтай нь холбогдуулан асуулт асуух гишүүн байна уу? Алга байна. Цахимаар хоёр гишүүн асуулттай байгаа юм байна. Тогтохсүрэн гишүүн асуулт асууя. Нямаагийн Энхболд гишүүнээр тасалсан.

**Д.Тогтохсүрэн:** “Түр хороо байгуулах тухай” Улсын Их Хурлын тогтоолын төсөлтэй танилцлаа. Улсын Их Хурлын тухай хуулийн заалтаар бол тодорхой Байнгын хорооны харьяалах асуудлын хүрээнд байгаа тодорхой тулгамдсан асуудлыг шийдвэрлэх зорилгоор богино хугацаатай ийм Түр хороо байгуулахыг хуульд зааж өгсөн. Яах вэ, одоо нийслэл Улаанбаатар хотод бол тулгамдсан олон асуудал байгааг ойлгож байгаа. Тэгээд би хэдэн зүйлийг тодруулах гэсэн юм.

Нэгдүгээрт, Түр хороо чиг үүрэг дутуу байна. Энэ өргөн барьсан төслийг харахад чиг үүрэг огт байхгүй байгаа юм. Чиг үүрэг байхгүй болохоор юу хийх юм бэ гэсэн асуулт нь тодорхой байх ёстой. Хоёрдугаарт, хугацаатай юу? Түр хороо бол миний ойлгож байгаагаар нэг жилээс илүү хугацаагүй байх ёстой. Хугацаа байна уу? Гуравдугаарт нь, ер нь нийслэлийн засаг захиргааны нэгж байх ёстой юу? Монгол Улсын Үндсэн хуульд заагдсан аймаг, нийслэлд Монгол Улс засаг захиргааны хувьд хуваагдана гээд заачихсан. Тэгтэл нэг, нэг жил парламентын хэмжээнд аваад явж байгаа. Энэ асуудлыг шийдэх талаар сайн юм шиг боловч нөгөө талаасаа бид нар түгжрэлийг сааруулах боломж…

Өөрөөр хэлбэл, нийслэлийн хурал юу хийх вэ, дүүргийн хурал юу хийх вэ? Хог шороо, дулаан, шугам бүх юм чинь аж ахуйн ажил чинь аягүй бол Их Хурал дээр очно. Тэр утгаар чиг үүргийг тодорхой болгох тухай асуудал энд байх ёстой. Одоо Төрийн байгуулалтын байнгын хорооны зүгээс Нийслэлийн эрх зүйн байдлын тухай хууль ороод ирэхэд Төрийн байгуулалтын байнгын хороо л хэлэлцэнэ. Энэ Түр хороо хэлэлцэхгүй. Яагаад гэвэл чиг үүрэг байхгүй. Тэгэхээр чиг үүрэг тодорхой болгох.

**Ж.Мөнхбат:** Тогтохсүрэн гишүүн асуулт асуулаа. Тогтохсүрэн гишүүний асуулт нэлээн сул, iPad-ынхаа дууг чангалах ёстой юм шиг байна. Нэлээн сул сонсогдлоо. Бат-Амгалан гишүүн хариулъя.

**Э.Бат-Амгалан:** Баярлалаа. Тогтохсүрэн гишүүний асуултад хариулъя. Нэгдүгээрт, хугацаатай юу гэж асууж байна. Улсын Их Хурлын хуулийн 29.2-т заасан байгаа. Тухайн чуулганы бүрэн эрхийн хугацаанд энэ Түр хороо ажиллахаар заасан байгаа. Тэгэхдээ энэ хуулийн асуудал дээр бас нэг эргэж харах нь зүйтэй юм уу гэж. Яагаад гэвэл Улаанбаатар хотын энэ хөгжлийн бодлого эрхэлсэн Түр хороо бол маш олон томоохон асуудал дээр тулгарч, түлхүү ажиллана гэж бодож байгаа. Жишээ нь, мэдээж Нийслэлийн эрх зүйн байдлын тухай хууль, Хот, тосгоны тухай хууль, дагуул хотуудын тухай нэлээн том том асуудлууд байгаа. Хамгийн түрүүнд хэлэлцэж шийдвэрлэх гол асуудлууд бол Улаанбаатар хотын нийт иргэдийн бараг 85-аас 87 хувь нь нэг асуудал дээр төвлөрч ярьж байгаа, судалгаагаар гарсан. Энэ нь бол хотын түгжрэлийн асуудал.

Өнөөдөр бол энэ хотын түгжрэл яг хамгийн өндөр ачаалалтай үедээ бол 6 км/цагийн хурдтай явж байгаа юм байна лээ. Энэ байдлаараа жил болгон импортоор орж ирдэг машинууд энэ байдлаараа ингээд явах юм бол 2024 он гэхэд ер нь тэг зогсолт руу орох ийм судалгаа, тооцоотой. Тэгэхээр хамгийн түрүүнд энэ Түр хороо бол түгжрэлийн асуудал дээр нэлээн төвлөрч ажиллана гэсэн ийм хандлагатай явж байгаа. Мэдээж Улсын Их Хурлаас байгуулагдаж байгаа Түр хорооны хувьд бол Улсын Их Хурал дээр гарч байгаа Нийслэлийн эрх зүйн байдлын бөгөөд, бусад холбогдох хуулиудын хүрээнд нэлээн ажиллана гэсэн ийм бодолтой орж байгаа. Хугацаатай юу гэсэн, чиг үүргийн хувьд ингээд хариулсан. Нэмээд манай Оюунчимэг гишүүн, Сүхбаатар гишүүн нар хариулъя.

**Ж.Мөнхбат:** Оюунчимэг гишүүн нэмж хариулъя.

**М.Оюунчимэг:** Сая Тогтохсүрэн гишүүн хэлж байна л даа. Хот гэдэг нэг нэгжийг засаг захиргааны түвшинд авчраад зам, дулаан гээд аж ахуйн асуудал руу орчих вий гэж ярьж байна. Би нэг жишээ хэлье. Өнгөрсөн дөрвөн жилд Улаанбаатарын утаатай холбоотой асуудлаар ажлын хэсгүүд гараад тухайн Байнгын хороон дээр нь яригдаад байсан боловч ер нь үеийн үеийн Их Хурал дээр үр дүн гараагүй. Тэгээд өнгөрсөн дөрвөн жилд Улаанбаатар хотын утаатай тэмцэх Түр хороог Баатарбилэг тухайн үед даргалаад, дараа нь би даргалаад ингээд Түр хороо байгуулаад, Түр хороо түүхий нүүрсийг Улаанбаатар хот руу оруулахгүй байх чиглэлийг Засгийн газарт жишээ нь өгөөд, Засгийн газар Түр хорооны тогтоолыг Хүрэлсүх Ерөнхий сайд байхдаа цохож гаргасны үр дүнд өнөөдөр түүхий нүүрс Улаанбаатар руу орохгүй гэх яг эрх зүйн орчинг тэр захирамж, тушаал нь гарч, энийг хүн бүхэн биелүүлэх ёстой гэдэг нь үр дүнгээ өгөөд, өнөөдөр Улаанбаатар хотын утаа жишээлбэл, 80-аад хувь буурч бид түлшний үйлдвэртэй хүртэл болж байгаа юм. Тэгэхээр нэг жишээ нь бид жижиг аж ахуйн юм руу биш, бодлогын, улс төрийн том шийдлүүдийг энэ Түр хороо бас хуулийн хүрээнд эрх зүйн орчныг нь бүрдүүлж өгөөд, энийг Засгийн газар өөрөө хийж гүйцэтгэх, тэнд нь Улсын Их Хурал хяналтын Түр хороо хяналт шалгалтаа тавиад явчих. Ийм учраас Түр хороо бол зайлшгүй шаардлагатай байгаа.

Ер нь Улаанбаатар хотын асуудал бол маш их орхигдож ирсэн. Төсөв хэлэлцэхээс эхлээд хууль тогтоомжийн хүрээнд яг энэ 1.5 сая буюу хүн амын маань бараг 50 хувь нь, аж ахуйн нэгжүүдийн маань бараг 80, 90 хувь нь амьдарч үйл ажиллагаагаа явуулж байгаа ийм том хот. Энэ тусгай хууль, эрх зүйн орчин, тусгай бодлогын улс төрийн шийдэл гаргахгүйгээр цаашаа явахгүй нь ээ гэдэг нь, энэ том асуудлууд. Жишээлбэл, өмнө нь бид утааг ярьсан бол одоо түгжрэл, төвлөрөл гээд энэ асуудлууд байгаа учраас Түр хорооны түвшинд энийг хариуцаад явах нь зөв юм байна гэсэн бодолтой байгаа юм гэж хариулъя.

**Ж.Мөнхбат:** Сүхбаатар гишүүн нэмж хариулъя.

**Ж.Сүхбаатар:** Баярлалаа. Тэгэхээр тусгайлаад энэ Түр хороог нийслэл хотын асуудлаар тулгамдсан асуудлыг шийдвэрлэе гэсэн чиглэлээр байгуулж байгаагийн бодлогын үндэслэл нь бол бид нарын өнгөрсөн Улсын Их Хурал дахь Ардын намын бүлэг сонгуульд орсон амлалт байж байгаа, дээр нь Засгийн газар маань одоо нийслэл Улаанбаатар хотын асуудал бол нийслэл Улаанбаатар хотын удирдлагын асуудал биш юм байна гэж Ерөнхий сайд мэдэгдсэн. Энэ бол Засгийн газрын үндсэн асуудал болж байж шийдэх ёстой асуудал юм байна. Хэн нэгэн рүү түлхээд нэг хэсэг улсууд шийдэж чадахгүй юм байна гэж.

Сая манай Бат-Амгалан, Оюунчимэг гишүүд хэллээ. Энд 1 сая 600 мянган хүний асуудал яригдаж байгаа юм. Манайд хууль зүйн хувьд аваад үзэх юм бол манай энэ сонгуулийн тогтолцооноос болоод асуудал байгаа шүү дээ. Хууль баталдаг, төсөв баталдаг. Байнгын хороод дээр нийслэл Улаанбаатар хотоос сонгогдсон гишүүд дандаа цөөнх байдаг. Манай улсын хүн амын тал нь байгаа мөртлөө төлөөлөгчдийн дөнгөж гуравны нэг нь Улсын Их Хурлын гишүүд нь нийслэлээс сонгогдсон төлөөлөл. Тэгэхээр нийслэлийн энд 30 жилийн энэ шийдэгдэхгүй явж байгаа, ялангуяа сүүлийн 20 жилд хуримтлагдсан энэ асуудал бол хууль тогтоох байгууллага дахь нийслэлийн иргэдийн оролцоо, төлөөлөл бага байна. Энэ явж ирсэн механизмаар асуудал шийдэгдэхгүй байна л даа, гол нь. Тэгээд асуугаад, яагаад шийдэж болохгүй байгаа гэж? Ерөөсөө шийдэх бололцоо алга байна. Энийг хатуу ч гэсэн, бодитой ч гэсэн энийг хэлмээр байна. Энэ сонгуулийн гажуудал, хууль тогтоох байгууллагад эзэлж байгаа байр суурь зэрэг дээр бол энэ асуудал шийдэгдэхгүй байгаа юм.

Мөнгө байхгүй юм чинь том асуудлыг том мөнгөөр л шийднэ шүү дээ. Эсхүл том боломж олгох ёстой. Том боломжийг нь ч олгодоггүй, том мөнгийг нь ч өгдөггүй. Ингээд дүүрэг, нийслэлийн удирдлагад ацаглаад яваад байгаа энэ асуудал чинь явахгүй нь ээ. Тэгэхээр бодлогын түвшинд Түр хороо Нийслэлийн Улаанбаатар хотын эрх зүйн байдал, хот, тосгон, татвар, өмчийн гээд маш олон хуулиуд одоо яригдах нь ээ. Тэгэхээр Нийслэл Улаанбаатар хотыг угаасаа Үндсэн хуульд ч.

**Ж.Мөнхбат:** Сүхбаатар гишүүнд 1 минут нэмж өгье.

**Ж.Сүхбаатар:** Бусад аль ч хуультай адилхан. Улаанбаатар хот өөрөө тусдаа хуультай, тусдаа статустай. Бусад хоттой ч юм уу, засаг захиргааны нэгжтэй адилтгадаггүй, тусгайлаад статусыг Үндсэн хуулиар, нэгжийн хуулиар зохицуулна гэсэн байдаг. Тэгэхээр энэ цоо шинэ философи Үндсэн хуульд оруулсан нэмэлт, өөрчлөлтийн бодлогоор энэ хот, тосгоны хөгжлийн асуудал дээр, ялангуяа Улаанбаатар хотын асуудлыг, нийслэлийн асуудлыг бид нар нэг мөр тодорхой түвшинд гаргаж ирье гэж байгаа учраас ялангуяа энэ 2021 онд энэ хаврын чуулган, намрын чуулган дээр гол ачаалал ирэх учраас энэ хавар, намрын чуулган дээр ажиллах Түр хороог байгуулж, нийслэл Улаанбаатар хотын яг тэр тулгамдаад байгаа эрх зүйн асуудлууд, тэр яриад байгаа зөөлөн, хатуу дэд бүтцүүдийн асуудлыг шийдвэрлэхэд эрх зүйн бодлогын дэмжлэгийг энэ Түр хороо дагнан хоёр чуулган дамнаад хэрэгжүүлээд, энэ бодлогоо хэрэгжүүлэх бололцоо гарна гэж үзэж байгаа учраас Түр хороо байгуулж, энэ Улсын Их Хурлын гишүүдийн дэмжлэгийг хүсэж байгаа. Ер нь гажуудал бол байгаа шүү. Хүн амын 50 хувь, гишүүдийн.

**Ж.Мөнхбат:** Гишүүд асуултад хариуллаа. Тогтохсүрэн гишүүн 1 минут тодруулъя. Таны яриа ер нь сонсогдохгүй байна шүү.

**Д.Тогтохсүрэн:** Тэгэхээр ийм байгаа юм, наад Улсын Их Хурлын тухай хуульд чинь тухайн Байнгын хорооны эрхлэх асуудлын хүрээнд байгаа тулгамдсан зөвхөн нэг л асуудлыг шийдвэрлэх зорилгоор Түр хороо байгуулна гээд байгаа байхгүй юу. Та бид нар хотын хөгжлийн бодлогын асуудлын Түр хороо гээд шал өөр юм руу ороод ирсэн байхгүй юу. Даргын зөвлөл дээр яригдаж байхад ярьсан Түр хороо болох байгаа юм. Нийслэлийн эрх зүйн бодлого дээр бол болж байгаа юм. Бодлогын асуудал гэдэгт чинь бүгдээрээ багтаж байгаа байхгүй юу. Тийм учраас одоо хэлэлцэх эсэхийг нь дэмжээд, цаашдаа нэрийг нь янзлаад гаргах юм уу, яах юм. Яг наадахаар чинь өөрөө Их Хурлын дэгийн хуулиар ийм зохицуулалт байгаа байхгүй юу. Энэнээс өөр зохицуулалт ерөөсөө байхгүй байхгүй юу.

**Ж.Мөнхбат:** Сүхбаатар гишүүн хариулъя.

**Ж.Сүхбаатар:** Баярлалаа. Тогтохсүрэн гишүүний энэ асуултад хариулахад Түр хорооны нэршлийн хувьд яах вэ, чиг үүргээ илтгээд арай ерөнхий тавьчихжээ гэдгийг ойлгож байна. Гэхдээ бид нар ерөнхий тавьчихсан юм шиг боловч олон юм руу орохгүй ээ. Хуульд бол Байнгын хорооны эрхлэх тодорхой асуудлын чиглэлээр гэж байгаа юм. Тэгээд энэ Түр хорооны онцлог нь Байнгын хороод хоорондын, салбар хоорондын байгаад байгаа байхгүй юу. Эрх зүйн хүрээнд нийслэл хотын эрх зүйн асуудлыг шийдэхээс гадна түгжрэл гээд явахаар Эдийн засгийн байнгын хороо, байгаль орчинтой холбоотой яг экологийн асуудал гэдэг юм уу. Энэ удаа арай цогцолбор байгаа учраас энэ яг ганц асуудал түгжрэл гээд тавьчихаж болдоггүй, ганцхан Нийслэл хотын эрх зүйн байдлын хуулийг шийднэ гэж болдоггүй. Тэгээд энийг жаахан ерөнхийлж хийсэн нь бол Байнгын хороо дундын байгаад байгаа байхгүй юу. Тийм учраас энэ удаагийн Түр хорооны онцлог нь бол тэр Байнгын хорооны эрхлэх асуудлын хүрээнд тодорхой чиглэл гэдгийн тодорхой чиглэлийн хүрээнд энэ нь хөгжлийн асуудал юм, тэгэхдээ энэ нэлээн хэдэн.

**Ж.Мөнхбат:** Улсын Их Хурлын тухай хуулийн 29.1 дээр Байнгын хорооны эрхлэх асуудлын хүрээний тодорхой чиглэлээр гэсэн ийм хуулийн зохицуулалт байгаа. Тэгэхээр Төрийн байгуулалтын байнгын хороо өнөөдөр энэ асуудлыг хэлэлцэж байгаа нэг асуудал нь бол бүсчилсэн хөгжлийн бодлого гэсэн энэ хүрээний чиглэлээр л энэ асуудлыг ярьж байгаа гэж ингэж ойлгоорой. Бусад байгаль орчин ч юм уу, нийгмийн бодлого, эдийн засаг гэсэн ийм юм байх юм бол манай Байнгын хороонд хамааралгүй гэдгийг хэлье.

Ер нь 2009 оны 12 сарын 24-ний өдөр бас Улсын Их Хурлын тогтоолоор Түр хороо байгуулж байсан. “Шинэ Улаанбаатар” гэсэн Түр хороо байгуулж байсан ийм түүхтэй, кейстэй юм байна лээ. Олон салбарын асуудал хамарч байсан учраас Төрийн байгуулалтын, Хууль зүйн, Эдийн засгийн, Байгаль орчин, хүнс, хөдөө аж ахуйн байнгын хороодын эрхлэх асуудлын хүрээнд гээд ингээд шийдэж байсан бас нэг асуудал, кейс байгаа шүү гэдгийг хэлье. Төрийн байгуулалтын байнгын хороонд бол бүсчилсэн хөгжлийн үзэл баримтлал хамаарагддаг. Тийм учраас энэ тодорхой хүрээний чиглэлийн хүрээнд өнөөдөр энэ асуудлыг ярьж байгаа гэж ингэж ойлгож байгаа шүү. Нямаагийн Энхболд гишүүн асууя.

**Н.Энхболд:** Баярлалаа. Байнгын хорооны гишүүддээ өдрийн мэнд хүргэе. Хэдэн асуулт байна. Дараа нь би саналаа хэлнэ. Засгийн газартай энэ асуудлаа яаж ярьж, яаж уялдуулсан бэ, нийслэлийн гишүүд маань? Эхэнд нь хэлчихье. Би ер нь энэ Байнгын хороог байгуулахыг дэмжиж байна. Тэгээд тодруулах зүйлүүд байна, саналууд байгаа. Засгийн газартайгаа хэр ярьсан бэ, ийм нэг асуудал байна. Ер нь ерөнхий хүрээгээ яаж ойлгож байгаа вэ? Энэ дээр ингээд харахаар ерөөсөө бүх юм орчихжээ. Хот байгуулалт, төлөвлөлт, байгаль орчин, экологи, замын хөдөлгөөн, эрүүл мэнд, нийгмийн халамж, үйлчилгээний салбар гээд. Тэгээд үйл ажиллагааныхаа ерөнхий хүрээгээ та нар яаж ойлгож байгаа вэ? Эдийн засгийн байнгын хороо, манай Байнгын хороо гэхэд ямархуу үүрэгтэй байх юм бэ? Хоттой холбоотой асуудал бараг хамаагүй болж таарах гээд байна уу, үгүй юу?

Тэгээд түрүүн Тогтохсүрэн гишүүний асуулттай бас нэг нь давхцаж байна. Ажиллах хугацаа маань хэр байх вэ гэж. Чуулганы хугацаанд гэсэн үг байхгүй шиг санаад байх юм, би. Тодорхой чиглэлээр ажиллаад, тодорхой хугацаанд асуудлуудаа шийдээд л тэгээд татан буугдаж байх ёстой. Тэгэхгүй бол энэ Байнгын хороод их олон болсон, урьд өмнөхтэй харьцуулахад. Одоо Түр хороод гээд их олон Байнгын хороод ар араасаа гарч ирэх шинжтэй байна. Нэг ийм зүйл байна.

Байнгын хорооны даргаас бас нэг асуулт байна. Цаашдаа манай Байнгын хороо ер нь ямархуу үүрэгтэй байх юм бэ, энэ асуудал дээр? Түр хороо яриад л, шууд Их Хурал руу ороод, Засгийн газартай харьцаад яваад байх юм уу? Тийм байна гэвэл зөвхөн энэ Түр хороо ч биш, Түр хороодын статус, үүрэг, эрх мэдэл жаахан замбараагүй болж эхэлж байна, яг үнэнийг хэлэхэд. Би дараа нь санал дээр хэлнэ. Ийм асуудлууд байх юм. Энэ дээр нэг хариулт өгөөч. Миний ойлгож байгаагаар.

**Ж.Мөнхбат:** Энхболд гишүүн нэмэлт минутаа авах уу? За, хариулъя Сүхбаатар гишүүн.

**Ж.Сүхбаатар:** Энхболд гишүүний асуултад хариулъя. Засгийн газартай ярилцсан асуудал дээр бол ийм байгаа. Нийслэлийн Засаг даргын урилгаар Улсын Их Хурлын гишүүд, Улсын Их Хурлын дарга сая өнгөрсөн долоо хоногийн өмнөх долоо хоногийн сүүлээр Нийслэлийн захиргаан дээр очиж уулзсан. Энэ уулзалт дээр Хууль зүй, дотоод хэргийн сайд Нямбаатар байлцсан. Түр хороо байгуулах асуудлаар Улсын Их Хурлын дарга байр сууриа илэрхийлж санаачилга гаргасан. Энэ дээр бол Хууль зүйн сайд энэ саналыг дэмжиж байгаа, ер нь албан бус бүлэг хэлбэрээр явах гээд байгаа асуудлаасаа илүү Түр хороо байгуулаад явах нь зохимжтой юм гэж Тогтоолын төслийг санаачлагч Бат-Амгалан гишүүн бид нартай Хууль зүйн сайд энэ талаар ярьсан.

Мөн дээр нь, Ерөнхий сайд нийслэлийн асуудлыг Засгийн газрын болоод үндэсний хэмжээний том бодлогын асуудал гэж ингэж үзсэн байгаа. Тэгэхээр бид нар энэ тогтоолын төслийг Их Хурлын тогтоолын төсөл учраас Засгийн газраас яг албан ёсоор шууд саналыг нь аваагүй. Нөхцөл байдал, яаралтай байдлаа харгалзан үзээд бүрэн эрхийнхээ хүрээнд санаачилсан. Засгийн газрын түвшинд Ерөнхий сайд, Хууль зүйн сайдын түвшинд бодлогын хувьд энэ бол уялдаж байгаа гэж ингэж үзэж байгаа.

Хоёрдугаарт, түрүүн Тогтохсүрэн даргын хэлээд байгаа тэр асуудалтай холбоотой, энэ адилхан юм болчихож байна. Ер нь би түрүүн хэлсэн. Өмнөх нэг жишгийн дагуу Байнгын хороо дундын ийм хүндрэлүүд байгаа юм. Угаасаа Улаанбаатарын нэг харж байгаа юм нь бол мэдээж гол хэдэн суурь хуулиудыг батлах асуудал явж байгаа юм. Хоёрдугаар асуудал нь, ирэх жилийн нэгжийн хууль хэрэгжинэ. Нийслэл Улаанбаатар хотын хууль гарчхаад бусад хуулиуд гараад ирэхээр төсөвтэй холбоотой асуудлууд дээр анхаарал хандуулж байгаа юм. Гуравдугаарт бол, түгжрэлтэй холбоотой асуудал дээр санал, дүгнэлт гаргах, одоо байгаа хууль тогтоомжийн биелэлтийг.

**Ж.Мөнхбат:** Оюунчимэг гишүүн хариулъя.

**М.Оюунчимэг:** Өнгөрсөн Лхагва гарагт Засгийн газрын өргөтгөсөн хуралдаан болсон. Энэ Засгийн газрын өргөтгөсөн хуралдаанд хотын бүх удирдлагууд, салбарын яамд оролцоод бас яг энэ тусгай түвшинд авч үзэх санхүүжилттэй холбоотой асуудал, татвартай холбоотой асуудлуудыг шийдэх хэрэгтэй юм байна. Тэгээд Их Хурлын хотоос сонгогдсон гишүүдийн Түр хороог дэмжиж байна гэдгийг Ерөнхий сайд бол хэлж байсан. Албан ёсоор бичгээр одоогоор өгөөгөөгүй байгаа.

Тэгээд бид нарын, өмнө нь Их Хурал дээр 25 дугаар зүйлийн 25.1 гээд Түр хороо байгуулж байхдаа Төрийн байгуулалтын, Хууль зүйн, Эдийн засгийн, Байгаль орчин, аялал жуулчлалын байнгын хороодоор асуудал нь орж байсантай яг адилхан энэ Түр хороо энэ хотын гишүүдийн байгуулсан Түр хорооны асуудал бас, жишээлбэл Төсвийн байнгын хороо, Төрийн байгуулалт, Хууль зүй, Байгаль орчны байнгын хороо гээд бусад Байнгын хороодтой холбоотой асуудлууд ч хөндөгдөх учраас нэг Байнгын хорооны түвшинд бас яригдахгүй. Тэгэхээр бид нар түрүүн Тогтохсүрэн гишүүний хэлээд байсан чиг үүрэг, нэршил дээрээ бас эргэж анхаарч ажиллах ёстой юм байна гэж бодож байна.

**Ж.Мөнхбат:** Хугацаатай холбоотой асуудлаар Бат-Амгалан гишүүн хариулъя.

**Э.Бат-Амгалан:** Хугацааны хувьд бол Монгол Улсын Их Хурлын тухай хуулийн 29.2-т Түр хороог тухайн ээлжит чуулганы хугацаагаар байгуулна гээд заачихсан байгаа. Шаардлагатай бол ажиллах хугацааг дахин нэг чуулганы хугацаагаар сунгаж болно гэж бас заасан байгаа юм. Тэгэхдээ энэ хугацаагаар хязгаарлагдахгүй. Одоо энэ нийслэл Улаанбаатар хотын олон тулгамдсан асуудлууд, энэ эрх зүйн шинэчлэлийн хүрээнд бас энэ Түр хороо ажиллах шаардлагатай л гэж үзэж байгаа юм.

**Ж.Мөнхбат:** Байнгын хорооны гишүүд асуулт асууж, хариулт авч дууслаа. Одоо үг хэлэх гишүүн байна уу? Оюунчимэг, Сүхбаатар, Энхболд гишүүн, Тогтохсүрэн гишүүн. Тогтохсүрэн гишүүнээр тасаллаа. Оюунчимэг гишүүн үг хэлье.

**М.Оюунчимэг:** Түрүүн бид нар үг хэлэхдээ ихэнх нь хүн амын тоо, үйлдвэр үйлчилгээ гээд улс орны эдийн засагт татвар хураалт дээр гээд гүйцэтгэж байгаа үүргийн хувьд Улаанбаатар хот бол хамгийн чухал мотор болоод үүрэг гүйцэтгэж байгаа. Тэгсэн хэрнээ улсын төсөв хэлэлцэх үед юм уу, аливаа нэгэн Засгийн тусгай шийдвэр гаргах үед Улаанбаатар хот маань орхигдоод байгаа юм. Одоо гэтэл Улаанбаатар хотын нэг дүүрэг, жишээлбэл, Сонгинохайрхан дүүргийн хүн ам маань манай Монголдоо хүн амаараа хоёрт ордог Хөвсгөл аймгийн хүн амтай бараг ижил түвшинд оччихсон. Тэгтэл одоо Улсын Их Хуралд сонгогдож байгаа гишүүдийн тоо нь хүртэл хөдөө, орон нутгийн гишүүдээсээ хамаагүй бага. Тийм учраас аливаа энэ нийслэл Улаанбаатар хоттой холбоотой санхүүжилт, эрх зүйн бодлогын энэ том юмнууд бол сүүлийн жилүүдэд үнэхээр орхигдож ирээд байгаа юм. Тэгээд энэний хор уршиг өнөөдөр юу болов гэнгүүт, бүгд хотдоо бөөгнөрчихсөн, гэр хороололд 70 хувь нь амьдардаг. Утаа, түгжрэл, төлөвлөлт, дэд бүтцжүүлэх, одоо ундны устай болоод байгаль орчинтой холбоотой ноцтой асуудлууд гарч ирж байна шүү дээ. Тийм учраас бид энэ Түр хороог зайлшгүй байгуулаад, Түр хороо маань өөрөө хуулийн хүрээнд хяналтаа тавьдаг, Засгийн газар чиг үүрэг хариуцсан яамдтайгаа хяналт тавьж хамтарч ажилладаг, эрх зүйн асуудлуудыг нь зайлшгүй шийдэх хэрэгтэй болж байгаа юм.

Ялангуяа санхүүжилттэй холбоотой асуудал. Бүх юм мөнгөн дээр тогтдог. Тэгэхээр нийслэл Улаанбаатарын энэ түгжрэл, утаа, төлөвлөлт, гэр хорооллын дахин төлөвлөлт, дэд бүтэц гээд хэчнээн жил ярив? Тэр хэрэгжихгүй. Яагаад гэхээр газар чөлөөлөлтийн мөнгийг улсын төсөв дээр суулгаж болдоггүй. Гэтэл энэ мөнгө нь өөрөө нийслэлийн төсөв дээр ч байхгүй. Ингээд л хаана хаанаа гацчихдаг. Тэгээд дараа нь энд ер нь иргэд л хохирдог ийм зүйлүүд байгаа юм. Тийм учраас бид олон жил ярилаа. Одоо бодит ажил хийх хэрэгтэй байгаа учраас Түр хороо маань энэ санхүүжилтийн хувьд, эрх зүйн хувьд, улс төрийн болоод бодлогын шийдэл гаргах зайлшгүй шаардлагатай байгаа учраас Түр хороогоо Төрийн байгуулалтын байнгын хороо бас дэмжээд, байгуулаад явах нь, ажилдаа орох нь нэн чухал байна гэдгийг хэлэхийг хүсэж байна. Баярлалаа.

**Ж.Мөнхбат:** Нямаагийн Энхболд гишүүн үг хэлье.

**Н.Энхболд:** Ийм Түр хороо байгуулахыг дэмжиж байгаа. Саяын гишүүдийн хэлсэн үг, нөхцөл байдлыг бүгдээрээ ойлгож байгаа байх. Гэхдээ бодох юмнууд байна. Би хэлэлцэх эсэхийг нь дэмжиж байна. Энэ үзэл баримтлал дээрээ нийцсэн холбогдох хууль тогтоомжийн уялдааг хангах, боловсронгуй болгох чиглэлээр, бидний зүгээс бол хууль тогтоомж, бодлогын баримт бичгийг гаргана уу гэхээс биш, өдөр тутмынх нь үйл ажиллагаанд оролцоод, юм л бол Засгийн газарт үүрэг өгөөд байх нь зохимжгүй гэж бодож байгаа юм. Ер нь зохимжгүй болж эхэлж байна, сүүлийн үед олон Түр хороо байгуулагдаад ирэхээр Байнгын хороодын учир алдагдаж эхэлж байна. Улаанбаатар хотын онцлогийг би ойлгож байгаа. Би хэлэлцэхийг нь дэмжиж байна.

Дээр нь хугацаа нь чуулганы хугацаанд гээд яриад байна. Чуулган чинь, бүрэн эрхийн хугацаанд гэж байхгүй шиг би санаад байх юм. Тэрийгээ тодруулна биз, Их Хурлын. Бодлогын асуудал шийдээд, тодорхой хугацаанд шийдэж байхгүй бол цаашдаа жаахан хэцүү болчхоод байна. Хугацаа дээр нь бас хэлэлцэх явцдаа хэдүүлээ хараад, энэ дээр нь ямар хугацаанд энэ төлөвлөж байгаа ажлууд амжих вэ гэдгийг бодоод. Ер нь цаашдаа бүх Түр хороод дээр ийм хугацаа тавьж байх нь зүйтэй гэж бодож байна. Энийг бас манай Байнгын хороо, Мөнхбат дарга анхааралдаа аваад, Их Хурлын дарга энэ тэртэй ярих хэрэгтэй байна гэж бодож байна. Хэлэлцэх явцад ийм зүйлүүдийг тодруулах байх.

Сая гишүүд маань хүний тооны асуудал нэлээн яриад байна. Үнэхээр Улаанбаатараас сонгогдсон гишүүдийн тоо цөөхөн. Тэгэхдээ Улсын Их Хурал асуудлаа шийдэхдээ хүнийхээ олон цөөнөөр биш, улсын хэмжээнд явж байгаа бодлогынхоо хүрээнд асуудлуудыг шийдэж явах ёстой. Улаанбаатарын асуудал зарим талаар хэлсэнтэй санал нэг байгаа. Гэхдээ дандаа бид нар хэрэв хүний тоогоор асуудал шийднэ гэвэл хөдөөнөөс сонгогдсон гишүүд Улаанбаатарынхаас олон байгаа гэдэг утгаар яриад, ингэж байгаа бол бид нар бас инээгээд суугаад байх ийм нөхцөл байдал үүсэх вий дээ. Дараа дараагийн юман дээр бол. Наад аргументаа жаахан бодож хэлж яривал би Байнгын хорооны ажилд хэрэгтэй байх гэж бодож байна.

Хамгийн сүүлд нь, ер нь бид нар энэ Түр хороо гэдэг асуудлуудаа нэг бодмоор байгаа юм. Шаардлагатай бол хууль номондоо өөрчлөлт оруулахгүй бол энэ жаахан замбараагүй болох тийшээ хандаад байх шиг байна. Энийг би дахиад Байнгын хорооны дарга байхдаа Их Хурлын даргатай нэг яриад явж байсан. Тэгээд эцсийн дүндээ асуудал шийдэх гарц бол одоо бид нар ингээд яриад байхаар ерөөсөө сонгуулийнхаа тогтолцоог өөрчлөхгүй бол энэ байдал чинь өөрчлөгдөхгүй маягтай болчхоод байгаа юм. Бүр том юм руугаа. Энэ бол далимын үг байж магадгүй. Гэхдээ энэ дээр ч гэсэн хэдүүлээ цаашдаа анхаараад явах хэрэгтэй байна. Эцэст нь, энэ Байнгын хороо уг нь цөөхөн юман дээр л төвлөрвөл хүмүүсээс их дэмжлэг авах байх гэж бодоод байна. Эрх зүйн тогтолцоог нь боловсронгуй болгож өгөх, уялдааг нь хангах, тэгээд түгжрэлийг нэмчихвэл энэ нь маш том асуудлыг нэг шийднэ. Бусад юмыг нь орхиж байгаа юм биш, тэртэй тэргүй Түр хорооноос санал гарна, Байнгын хороод дээр яригдана, Их Хурал дээр яригдана, Засгийн газарт чиглэл, үндсэн улс төрийн бодлого болж очно шүү дээ. Тэгэхээр энэ дээрээ бас хэдүүлээ тал талаасаа анхаарч ажиллая гэж хэлэх гээд байна.

**Ж.Мөнхбат:** Нямаагийн Энхболд гишүүн үгээ хэллээ. Сая бас Түр хороо байгуулах хугацаатай холбоотой гишүүд их олон асуусан. Санал, үг дээр гарч байгаа учраас би зүгээр нэг тодруулга хийчихье гэж бодож байна. Улсын Их Хурлын тухай хуулийн 29.2 дээр Түр хороо байгуулах хугацаатай холбоотой заалт, зохицуулалт байж байгаа юм. Түр хороог тухайн ээлжит чуулганы хугацаагаар байгуулна. Шаардлагатай бол ажиллах хугацааг дахин нэг чуулганы хугацаагаар сунгаж болно гэсэн ийм заалт байгаа юм. Тэгэхээр хаврын чуулганы цаг хугацаанд байгуулагдаж байгаа учраас энэ Түр хороо бол хаврын чуулганыг дуусталх хугацаанд ажиллана. Шаардлагатай бол 29.2-ын заалтын дагуу намрын чуулганы хугацаанд ажиллах эсэхийг, сунгах эсэхийг нь дараа нь авч хэлэлцэнэ гэсэн үг. Шаардлагатай бол. Ийм байгаа. Ингээд Сүхбаатар гишүүн үг хэлье.

**Ж.Сүхбаатар:** Энхболд гишүүний хэлсэн санал, бодлыг ойлгож байна. Гэхдээ нэг зүйлийг тодотгох ёстой. Үнэнийг бас үнэнээр нь хэлэх ёстой болов уу. Ер нь бол Монгол Улсын Их Хурал, парламент гэдэг бол хүн амын төлөөлөгчдийн байгууллага. Газар нутгийн төөлөлөгчдийн байгууллага биш. Холбооны Улсад бол газар нутгийн төлөөллөө эн тэнцүү юм уу, давуу авч үздэг явдал байдаг. Манайд бол газар нутгийн төлөөллийн зарчим харгалзах нь зүйн хэрэг. Гэхдээ Үндсэн хуульд Улсын Их Хурлын гишүүн бол ард түмний элч буюу ард түмний төлөөлөгч гэж заасан. Одоо энд чинь, манай Монгол Улсын Их Хурал чинь газар нутгийн төлөөллөөр давуу сонгогдоод байгаа байхгүй юу. Тэгэхээр бид иргэдэд, хүн амд үйлчлэх гэж байгаа болохоос биш газар нутагт үйлчлэх гэж энд парламентад цуглаагүй.

Энэ байдлаар сонгуулийн тогтолцооны гажуудал үүсэж байгаа. Улаанбаатар хот хөгжихгүй байгаагийн том гажуудал бол энд байгаа. Яах вэ, эмзэг сонсогдож байж магадгүй, сөргүүлж тавьж байгаа байж магадгүй. Гэхдээ цаад уг суурь нь бол энэ төсөв, хууль батлахад Улаанбаатар хотын асуудал орхигдоод байгаа шүү дээ. Одоо гараад гэр хороолол гээд манай Чингэлтэй дүүрэг байна, 160 мянган хүнтэй, ингээд 70 хувь нь гэр хороололд сууж байна. Очоод зам харгуйг нь харахад байхгүй. Тэнд Соёлын төвийн барилга байхгүй. Тэгэхэд зарим сумдад нь манай дүүргээс том Соёлын төвийн ордонтой сууж байна шүү дээ. Манай Соёлын төвийн ордон байхгүй, барилга байхгүй. Одоо нэгдсэн эмнэлэг барья гээд мөнгө нь байлаа гэхэд газар байхгүй. Чөлөөлөх зардал, мөнгө нь байхгүй. Энэ болгон чинь ийм байж болохгүй шүү дээ. Газар нутаг санхүүжүүлдэг, газар нутгийг төлөөлж байдаг. Энд байгаа хүмүүс нь болохоор ингээд хүний асуудал яриад байдаг. Балхаажав дарга байсан, явж, явж энэ Монголын хамгийн гол нь хүн шүү дээ. Монгол хүн хаана байна вэ гэхээр энд чинь 50 хувь нь байж байгаа байхгүй юу. 50 хувь нь байчхаад, энэ нийгмийн чинь хүч нөөцийнх нь 50 хувь нь эргээд зарцуулагдахгүй байгаад байгаа байхгүй юу. Татвар төлөгчид нь эд нар. Энийг бол яах вэ, энд яагаад хэлж байгаа вэ гэхээр суурь асуудал нь.

Түр хороо байхыг тээршаахгүй байх. Түр хороог би гишүүд дэмжинэ гэж ойлгож байгаа. Бусад Байнгын хороод энэ Улаанбаатарын асуудлыг яг тэр эрхлэх асуудлын хүрээнд авч үзэхгүй л байгаа шүү дээ. Тэгэхээр энийг бол нэг жилийн хугацаанд тодорхой асуудал дээрээ Их Хурал нь, Засгийн газар нь бариад авчихсан үед ингээд нэг тэмүүлээд, зүтгээд, хамтдаа хот, хөдөө гэхгүйгээр явъя. Улаанбаатар гэдэг бол нийслэл. Нийслэл бол Монголд ганц л нийслэл байгаа. Өөр хаана ч адилтгах юм байхгүй. Энийг бол би сонгогчид маань бас харж байгаа. Улаанбаатарын нийт сонгогчдын хүн амын 50 хувь, яагаад дуугарахгүй байгаа юм бэ Сүхбаатар аа гэж асууж байгаа юм. Би хэлж байна, бид ийм тогтолцоог бол засах ёстой, дараагийн жилүүдэд. Хүн амаа төлөөлдөг хүмүүс парламентад давуу байх ёстой. Газар нутаг төлөөлөөд бусдаас давуу эрх эдлээд байгаа байхгүй юу. Би илүү олон сонгогч төлөөлчхөөд, тэд нарынхаа төлөө шийдвэр гаргуулж чадах дуу хоолой нь сул байна шүү дээ. Энийгээ харилцан ойлголцож, энийг засахын тулд.

**Ж.Мөнхбат:** Тогтохсүрэн гишүүн үг хэлье. Сонсогдохгүй байна шүү.

**Д.Тогтохсүрэн:** Сонсогдож байна уу? Тэгэхээр Сүхбаатар гишүүн ийм хэлбэрээр ярьж болохгүй шүү. Монгол Улс бол хүнээ ч төлөөлнө, газар нутгаа ч төлөөлнө, засаг захиргааны нутаг дэвсгэрийн нэгжийг ч төлөөлнө. Түүнээс дан хүн төлөөлдөг юм Монгол Улсад байхгүй шүү. Ийм байдлаар ярих юм бол наад тогтоолын төсөл чинь явахгүй шүү, Сүхбаатар аа. Би энийг зориуд хэлье гэж бодсон юм.

Энэ Түр хороо бол өөрөө журамтай юм аа. Уул нь тулгамдсан нэг л асуудлыг хэлэлцэх ёстой байдаг. Уул нь та нар эхлээд /бичлэг сонсогдоогүй/ Дэд хороо гэж байгуулаад, дараа нь /бичлэг сонсогдоогүй/ гэж байгуулаад, дараа нь Дэд бүтцийг сайжруулах дэд хороо хороо гэж байгуулж байсан. Даанч Хотын хөгжлийн түр хороо гэж байж болохгүй юм биз. Харин хотын хөгжлийн байнгын хороо байж болох байхгүй юу. Одоо Төрийн байгуулалтын байнгын хороогоор хэлэлцэх ихэнх асуудал бол танайх руу явах нь л дээ. Тэгэхээр чиг үүрэг байхгүй, наадах чинь өөрөө явахгүй байхгүй юу. Одоо Нийслэлийн эрх зүйн байдлын гээд танайд ороод ирлээ. Нийслэлийн эрх зүйн байдлын хуулийг наад Түр хороо чинь хэлэлцэж чадахгүй шүү дээ. Яагаад гэвэл Байнгын хорооны эрхлэх асуудлын хүрээнд наадах чинь барьж байгаа байхгүй юу. Тэгээд Байнгын хороо л эцэслэнэ.

Харин Түр хорооны хэлэлцсэн асуудлаар Байнгын хороогоор баталгаажуулж /бичлэг сонсогдоогүй/. Тийм учраас би Түр хороо байгуулах асуудлыг нь дэмжээд, гэхдээ мэргэжлийн хувьд нь бол хотын хөгжлийн гэж болохгүй байна. Түр хорооныхоо эрхлэх асуудлын хүрээнд хамрагдах хэлбэрээр нэрийг нь өөрчлөөд ингээд явах нь зүйтэй байх аа гэж бодож байна.

Хоёрдугаарт, түрүүн Нямаагийн Энхболд дарга хэлсэн. Манай Их Хурлын бүтэц нэлээн нижгэр байгаа. Урьд нь 8 Байнгын хороо хуралддаг байсан, одоо 12 Байнгын хороотой, 3 Дэд хороотой. Хүнд зориулсан Түр хороо байгуулж байна. Тийм учраас цаашдаа бас парламент энүүгээрээ явахдаа анхаарах ёстой гэж бодож байна.

Түр хороо байгуулснаараа төвлөрөл саарах ч үгүй. Төр төвлөрлийг сааруулах зүйл бол чиг үүргийн, /бичлэг сонсогдоогүй/ гэсэн асуудлыг шийдэж байж байж л төвлөрөл саарах ёстой юм. /бичлэг сонсогдоогүй/ санагдаад байгаа юм. Тэгээд би бол байгуулахыг нь дэмжээд, цаашдаа бол нэршлийг өөрчлөөд засах ёстой байх гэсэн ийм л байр суурьтай байна.

**Ж.Мөнхбат:** Байнгын хорооны гишүүд үг хэлж дууслаа. Би ч гэсэн бас үг хэлчихье гэж бодож байна. Энэ асуудлыг зарчмын хувьд дэмжиж байгаа юм. Би Бат-Амгалан гишүүн, Сүхбаатар гишүүн, Оюунчимэг гишүүдийн яриад байгаа зүйлийг ер нь зөв гэж бодож байгаа. Хэдийгээр хөдөө тойргоос сонгогдсон ч гэсэн. Энэ Улаанбаатар хотод чинь хүн амын 50 хувь нь сууж байна шүү дээ. Өнөөдөр Монгол Улсын нийгэмд чиглэсэн асуудлын 50 хувь нь Улаанбаатар хотод байна. Агаарын бохирдол, хөрсний бохирдол гээд, орон сууцжуулах асуудал, түгжрэлээс авахуулаад, нийтийн тээврээс авахуулаад. Тийм учраас энэ асуудлыг шийдэх ёстой гэж ингэж бодож байгаа юм.

Хөдөө, орон нутгийн 21 аймаг, 330 гаруй сумдын бүх иргэдийн маань үр хүүхдүүд энэ Улаанбаатар хотод аж төрж, амьдарч байгаа, их, дээд сургуульд суралцаж байгаа. Тийм учраас энэ Улаанбаатар хотын асуудлыг шийдэх хэрэгтэй. Би Сүхбаатар гишүүний яриад байгаатай санал нэг байгаа юм, Бат-Амгалан гишүүний яриад байгаатай. 2017 онд би Засгийн газрын Хэрэг эрхлэх газрын сайд байхдаа Нийслэлийн эрх зүйн байдлын тухай хуулийг боловсруулж Их Хуралд өргөн барьж байсан. Энэ хуулийн төсөл буцаад татагдаад, тэгээд эргэн Засгийн газар дахин өргөн барина гээд, бариагүй байгаа юм байна лээ.

Энэ яриад байгаа асуудлыг бол энэ Нийслэлийн эрх зүйн байдлын тухай хуульд оруулаад, тусгаад энэ асуудлыг шийдэх хэрэгтэй. Тэр төсөв, санхүүгийнх нь боломж бололцоог нь олгохтой холбоотой. Бид 50 хувийнхаа асуудлыг ярья, шийдье гэдэг мөртлөө ямар ч мөнгө төгрөг, төсвийн эрх мэдэл байхгүйгээр бүх юмыг нь Сангийн яам төвлөрүүлж хурааж авдаг, тэгээд хэдэн төгрөг олгодог ийм байдлаар энэ дэлхийн нийслэлүүд хөгждөггүй ээ. Манай Монгол Улсад л байгаа нь ийм жишиг шүү дээ. Тэгэхээр энэ асуудал дээр цаашдаа бас хуулийг нь санаачлаад, хуульд нь энэ асуудлуудыг оруулаад яаралтай, Засгийн газар шаардлагатай бол энэ Түр хороонд орж байгаа энэ Улаанбаатар хотоос сонгогдсон Их Хурлын гишүүд Нийслэлийн эрх зүйн байдлын тухай хуулийг Их Хуралд өргөн барьж батлуулах хэрэгтэй шүү гэдгийг бас хэлье.

Өнөөдрийн энэ хэлэлцэж байгаа Түр хороо, өнөөдөр Их Хурал дээр хоёр Түр хороо бас үйл ажиллагаагаа явуулж байгаа юм. Улсын Их Хурлын 92 дугаар тогтоол буюу “Оюу толгойн хэрэгжилтэд Монгол Улсын эрх ашигт нийцүүлэх, ашигтай байлгах талаарх энэ тогтоолд хяналт тавих” Түр хороо ажиллаж байгаа. “КОВИД” цар тахалтай холбоотой Баттөмөр даргын ахалсан Түр хороо ажиллаж байгаа. Өнөөдрийн энэ байгуулагдаж байгаа Түр хороо бол нийслэл Улаанбаатар хотын хөгжлийн асуудал эрхэлсэн Түр хороо гэж ингэж явж байгаа. Тэгэхээр Төрийн байгуулалтын байнгын хорооны харьяалах чиг үүргийн хүрээнд бол энэ бүсчилсэн хөгжлийн үзэл баримтлалын энэ асуудал багтдаг. Тийм учраас өнөөдөр бид нар энэ хүрээнд ярьж байгаа. Цаашдаа Түр хороо байгуулагдаад үйл ажиллагаагаа явуулахдаа бас гишүүдийн хэлээд байгаа зүйлийг бас анхааралдаа авч ажиллаарай.

Хоёрдугаарт, байгаль орчин, хүнс, хөдөө аж ахуйн чиглэлээр, нийгмийн бодлогын чиглэлээр, эдийн засгийн бодлогын асуудал, эдийн засагтай холбоотой асуудал нэлээн түлхүү тусаж байгаа юм байна лээ. Энэ асуудлуудыг ярьж шийдэхдээ бол тухайн Байнгын хороодоос нь санал авч зөвлөлдөж зөвшилцөж, ингэж цаашдаа явах нь зөв байх шүү гэж. Би түрүүн 2009 оны “Шинэ Улаанбаатар” гэдэг Түр хороо байгуулахад ямар, ямар Байнгын хороодоор хэлэлцүүлж, шийдвэр шийдлийг гаргаж байсан бэ гэдэг кейсийг нь жишээ болгож ярьж өгсөн гэдгийг хэлье.

Ингээд Байнгын хорооны гишүүд асуулт асууж, үг хэлж дууслаа. Одоо санал хураалт явуулна. Цахимаар санал хураалт явуулна. Эхлээд бүртгэлийн санал хураалт явуулъя.

“Түр хороо байгуулах тухай” Улсын Их Хурлын тогтоолын төслийг үзэл баримтлалын хүрээнд нь дэмжих нь зүйтэй гэсэн томьёоллоор санал хураалт явагдана. Эхлээд бүртгэлийн санал хураалт явуулъя.

Одоо санал хураалт явуулна. Чингэлтэй дүүргээс сонгогдсон Улсын Их Хурлын гишүүн Сүхбаатар, Сүхбаатар дүүргээс сонгогдсон Улсын Их Хурлын гишүүн Мөнх-Оргил нар энэ асуудлыг дэмжиж байгаа. iPad-ын техникийн саатал гарсан учраас нэр нь ороогүй, эсрэг гараад байгаа юм байна гэдгийг бас тодруулж хэлье.

Ингээд санал хураалт явуулна. Гишүүд анхааралтай байгаарай.

“Түр хороо байгуулах тухай” Улсын Их Хурлын тогтоолын төслийг үзэл баримтлалын хүрээнд нь дэмжих нь зүйтэй гэсэн томьёоллоор санал хураая.

Санал хураалт

Санал хураалтад 11 гишүүн оролцож, 8 гишүүн дэмжиж, 72.7 хувийн саналаар санал дэмжигдсэн байна.

Энэ дэмжсэн гишүүдийн санал дээр Сүхбаатар гишүүн, Мөнх-Оргил гишүүний саналыг дэмжсэнд нэмж тооцуулаарай. Энийг бас протоколд тэмдэглүүлье.

Ингээд “Түр хороо байгуулах тухай” Улсын Их Хурлын тогтоолын төслийг үзэл баримтлалын хүрээнд нь Төрийн байгуулалтын байнгын хорооны гишүүдийн олонх нь дэмжсэн тул өнөөдрийн Түр хороо байгуулах асуудал дэмжигдэж байна.

Байнгын хорооны санал, дүгнэлтийг чуулганы нэгдсэн хуралдаанд Улсын Их Хурлын гишүүн Ж.Сүхбаатар танилцуулна.

“Түр хороо байгуулах тухай” Улсын Их Хурлын тогтоолын төслийн хэлэлцэх эсэх хэлэлцүүлгийг хийж дууслаа. Төрийн байгуулалтын байнгын хорооны хэлэлцэх асуудал дууссан тул энэ өдрийн хуралдааныг хаасныг мэдэгдье. Байнгын хорооны гишүүдэд баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ